ועדת הכספים, כנסת 24, פרוטוקול מספר 329, 2022-10-03 10:00

אלכס קושניר: בוקר טוב לכולם, היום יום שני, 3 באוקטובר 2022 – ח' בתשרי התשפ"ג, יש לנו על סדר היום כמה פניות תקציביות שאושרו על ידי ועדת ההסכמות.

אלכס קושניר: אנחנו נתחיל עם הפנייה הראשונה, עם פנייה 189 – הוצאות חירום אזרחיות.

אביה גלעד: הפנייה נועדה לתקצוב 19 מיליון שקל בהרשאה להתחייב עבור מיגון תשתיות לאומיות ביהודה ושומרון ו-4 מיליון שקל בהוצאה מותנית בהכנסה.

אביה גלעד: בתכנית מס' 161603 יש 4 מיליון שקל בהוצאה מותנית בהכנסה ו-4 מיליון שקל בהרשאה להתחייב עבור מיגון תשתיות לאומיות של חברת נתיבי גז טבעי לישראל.

אביה גלעד: יש 15 מיליון שקל בהרשאה להתחייב עבור מיגון ביהודה ושומרון בהתאם להחלטת ממשלה מס' 289 מ-1 באוגוסט.

אביה גלעד: בתכנית 161703 יש סך של 26 מיליון שקל בהוצאה עבור תפעול מערך לעורף ופעילות צוותי חירום יישוביים.

אלכס קושניר: מי בעד פנייה מס' 189, מי נגד?

אלכס קושניר: פנייה 189 אושרה.

אלכס קושניר: הפנייה הבאה היא פנייה 191, 192 – משרד הביטחון.

אביה גלעד: הפנייה דנה בסעיף 15 ונועדה לתקצב סך של 600 מיליון שקל בהוצאה, סך של 6 מיליארד בהרשאה להתחייב וסך של 825 מיליון שקל בהוצאה מותנית בהכנסה עבור הוצאות פרויקטים ביטחוניים שונים בתהליך סיווג.

אביה גלעד: ההסברים יינתנו בוועדה המשותפת לתקציב הביטחון.

אלכס קושניר: אני מבין שהדיון בוועדה המשותפת נקבע ליום חמישי, נכון?

אביה גלעד: אני לא יודע לענות, אפשר לבדוק את זה.

אלכס קושניר: לפחות אני ראיתי את זה בלו"ז.

אלכס קושניר: מי בעד פנייה 191, 192 – משרד הביטחון, מי נגד?

אלכס קושניר: פנייה 191,192 אושרה.

אלכס קושניר: הפנייה הבאה היא 193-196 – רשויות פיקוח.

אביה גלעד: הפנייה נועדה לתקצב סך של כמעט 46 מיליון שקל לרשות הטבע והגנים.

אביה גלעד: בתכנית 541301 יש תגבור תקציב רשות הטבע והגנים עבור פרויקטים בהתאם לביצוע בפועל ותכניות העבודה לצורך הפעולות הבאות:

אביה גלעד: פיתוח לטובת נגישות מערכים באתר הרשות, תקצוב לצמצום זיהום בנחלי הגולן בהתאם להחלטת ממשלה מס' 864 שעניינה תכנית לעידוד הצמיחה ביישובי המועצה האזורית גולן וקצרין בשנים 2022-2025, שיקום הגן הלאומי תל גזר בעקבות השריפה שהתחוללה באתר בהתאם להחלטת הממשלה בנושא, פיקוח על הדייג ופרויקטים נוספים לפיתוח שמורות הטבע, תגבור הצללות ועמדות לשטיפת כלים באתר הרשות וחניוני היום והלילה של הרשות, שיקום וטיפול אקולוגי בבתי גידול.

אלכס קושניר: מי בעד פנייה 193-196, מי נגד?

אלכס קושניר: פנייה 193-196 אושרה.

אלכס קושניר: הפנייה הבאה היא 197,198 – הוצאות פיתוח אחרות.

ידידיה גרינוולד: הבקשה דנה בסעיף 83 – הוצאות פיתוח ונועדה לתקצב סך של 145,500 אלפי ₪ בהרשאה להתחייב וסך של 3,500 אלפי ₪ בהוצאה בהתאם לפירוט הבא: משרד ירושלים מורשת – תקצוב של 3,500 אלפי ₪ בהוצאה ותקצוב של 117,000 אלפי ₪ בהרשאה להתחייב עבור פיתוח תשתיות ירושלים בהתאם לתכנית "לביא" שהתקבלה ביום ירושלים האחרון, תקצוב של 45,500 אלפי ₪ בהוצאה עבור מרחב גן העיר העתיקה בירושלים בהתאם להחלטת ממשלה, תקצוב של 4.5 מיליון ₪ עבור פרויקטי פיתוח בירושלים בהתאם להחלטת ממשלה לפיתוח כלכלי של ירושלים, תקצוב 8,500 אלפי ₪ בהוצאה ובהרשאה להתחייב עבור פיתוח אתר מורשת לאומית חצר תל-חי בהתאם להחלטת ממשלה, תקצוב 4,000 אלפי ₪ בהוצאה ובהרשאה להתחייב עבור פיתוח אתר הנצחה לטרון בהתאם להחלטת ממשלה, תקצוב 7,500 אלפי ₪ בהרשאה עבור שיקום, שחזור ושימור בית העצמאות בתל אביב בהתאם להחלטת ממשלה, תקצוב 5,000 אלפי ₪ בהוצאה עבור הרחבת תכנית "לביא" בהתאם לסיכומים קואליציוניים.

נירה שפק: סיכומים קואליציוניים של מי?

ידידיה גרינוולד: של מפלגת ימינה.

אלכס קושניר: מי בעד פנייה מס' 197,198, מי נגד?

אלכס קושניר: פנייה 197,198 אושרה.

אלכס קושניר: אנחנו עוברים לפנייה מס' 227,228 – ביטחון פנים.

אביה גלעד: הפנייה נועדה לתקצוב סך של 16.5 מיליון שקל בהוצאה וסך של 20 מיליון שקל בהרשאה להתחייב.

אביה גלעד: תכנית 075002 של המשרד לביטחון פנים - תקצוב של כ-10 מיליון שקל בהוצאה עבור תקצוב החלטת ממשלה מס' 1279 בנושא תכנית לפיתוח כלכלי-חברתי בקרב אוכלוסיית הבדואית בנגב והחלטת ממשלה מס' 1783 בנושא תכנית לטיפול בתופעות פשיעה ואלימות בחברה הערבית ותיקון החלטת ממשלה בנושא.

אביה גלעד: תכנית 075502 של הרשות להגנה על עדים - תקצוב של 3 מיליון שקל עבור פעילויות הרשות בתחום הפשיעה במגזר הערבי ויישום החלטת ממשלה מס' 549 בתכנית לטיפול בתופעות פשיעה ואלימות בחברה הערבית.

אביה גלעד: תכנית 077002 של שירות בתי הסוהר - תקצוב של 6 מיליון שקל בהוצאה מותנית ו-10 מיליון שקל בהרשאה להתחייב.

אביה גלעד: ההרשאה להתחייב נועדה לשיפוץ והתאמה של 6 אגפי מעבר בקישון, צלמון, איילון, השרון, שיקמה ואוהלי קידר ולהקמת 12 חדרי חקירות באגפי המעבר.

אביה גלעד: התקצוב בהוצאה מותנית נובע משינוי בתחזית ההכנסות של הארגונים ומציע משאבים במסגרת חלוקתם על ידי המשרד לביטחון פנים.

אלכס קושניר: מה הצפי לביצוע?

מישל בטאשוילי: את הפרויקט נבצע עד סוף השנה, אבל ייתכן שחלק מהביצוע התקציבי יגלוש לשנה הבאה.

אלכס קושניר: אתם יודעים תוך חודשיים להקים 12 חדרי חקירות?

מישל בטאשוילי: אנחנו יכולים לעשות את זה.

אביה גלעד: תכנית 078002 של משטרת ישראל - תקצוב של 90 מיליון שקל בהוצאה ו-9.5 מיליון שקל בהרשאה להתחייב עבור הנושאים הבאים: יישום החלטת ממשלה מס' 549 בנושא התכנית לטיפול בתופעות הפשיעה והאלימות בחברה הערבית והחלטת ממשלה 1279 בנושא התכנית לפיתוח כלכלי-חברתי בקרב האוכלוסייה הבדואית בנגב, שיפור המוכנות להתמודדות עם הפרות סדר, הקמת המשמר הישראלי, גיוס לוחמי מג"ב בקבע, הקמת חטיבת מג"ב במילואים והשלמת ציוד מבצעי, תקצוב לסיכומים בין משרדיים בנושא אלימות במשפחה, מאבק באלימות בספורט והקמת הרכבת הקלה בגוש דן, השלמת פערי קיום - -

אלכס קושניר: מה אתם קשורים לרכבת הקלה בגוש דן?

אביה גלעד: אמורה להיות משטרה ברכבת הקלה.

אלכס קושניר: תחנות משטרה בתוך הרכבת?

אביה גלעד: כן, תהיה תחנת משטרה ברכבת.

אלכס קושניר: באחת התחנות?

נירה שפק: למה לא לרשום כך: הקמת תחנת משטרה במקום זה וזה?

נירה שפק: למה לרשום בצורה כזאת כללית?

נירה שפק: המשפטים הכלליים האלה לא נותנים לנו לעשות עבודת בקרה פרלמנטרית.

אביה גלעד: אנחנו ניקח את זה לתשומת ליבנו.

נירה שפק: תגידו את זה, לא רק תיקחו לתשומת ליבכם.

אלכס קושניר: נציגי המשטרה, אפשר לדעת מה אתם מתכוונים לעשות ברכבת הקלה?

אוראל אברהמי: התקנים כרגע מיועדים לתמיכת העבודות של הרכבת הקלה.

אלכס קושניר: מדובר על אבטחה?

אוראל אברהמי: מערכות להסדרת תנועה בעיקר.

אוראל אברהמי: יש גם מערכי חבלה שתומכים בעבודות.

אוראל אברהמי: מדובר על שלב ההקמה של הרכבת הקלה.

נירה שפק: משטרה זה לא לפי שעות עבודה ושעות נוספות.

נירה שפק: לעבודה במסגרת הרגילה יש תקנים.

נירה שפק: האם מדובר כאן על עבודה בשכר?

אוראל אברהמי: לא.

אביה גלעד: התקציב שעובר הוא לציוד.

אוראל אברהמי: במסגרת הסיכום התקציבי הוקצו תקנים לטובת תמיכה בעבודות של הרכבת הקלה.

נירה שפק: מה זה "תמיכה"?

אוראל אברהמי: ההקמה של התפקיד מייצרת צורך בפעילות משטרתית יותר מאשר בשגרה.

אוראל אברהמי: אנחנו בעיקר צריכים להשקיע מערכים להסדרת התנועה.

נירה שפק: מה זה "מערכים"?

נירה שפק: אתה שם עכשיו תאורה?

נירה שפק: אתה שם חסימות?

נירה שפק: אתה שם שוטרים?

אוראל אברהמי: אני שם שוטרים.

נירה שפק: זאת אומרת, זו תוספת תקציבית לשכר.

אוראל אברהמי: לא, התוספת התקציבית לשכר ניתנה בבסיס.

נירה שפק: אז למה הכסף הזה מיועד?

אוראל אברהמי: תקנים לא נמצאים כרגע בפנייה, הם הוסדרו בעבר.

נירה שפק: אז מה כן?

אוראל אברהמי: מדובר על הצטיידות לטובת אותם תקנים.

אלכס קושניר: תן לי דוגמה.

אלכס קושניר: במה אתם יכולים להצטייד?

אוראל אברהמי: כלי רכב לשוטרים, אמצעים כאלה ואחרים.

נירה שפק: אנחנו נשמח לקבל את הפירוט.

אביה גלעד: יש מערכת חבלה שצריכים את הציוד שלהם.

נירה שפק: אתה בא להגיד לי שלשוטר במערך חבלה אין - -?

אביה גלעד: כדי להקים את התחנה הזאת צריך תשתיות תקשורת, צריך אמצעים לאותם שוטרים של התחנה.

אלכס קושניר: אתה מדבר על השלב שבו הרכבת הקלה פועלת וצריך להקים תחנה.

אלכס קושניר: הקצין הנכבד מדבר על זה שבכלל צריך לתמוך בעבודה.

אביה גלעד: יש בפנייה הצטיידות לקראת ההפעלה של הרכבת.

אלכס קושניר: בכמה הסעיף הזה מתוקצב?

אביה גלעד: ב-11 מיליון שקל.

נירה שפק: למה זה לא מה שכתוב כאן?

אביה גלעד: כי יש פה עוד כל מיני דברים.

אביה גלעד: יש פה גם את האלימות במשפחה, גם את האלימות - -

אלכס קושניר: מה אתם רוצים לעשות ברכבת הקלה בגוש דן?

אלכס קושניר: סעיף (ג) מתוקצב ב-11 מיליון שקל - כמה מזה לרכבת הקלה?

אביה גלעד: רק הרכבת הקלה זה 11 מיליון.

אביה גלעד: בנוסף יש בפנייה השלמת פערי קיום ותקצוב בנושאים כמו בדיקות פורנזיות, ביקור הנשיא שהיה, הפחתת הרגולציה, התייעלות והקמת חדרי חקירה ייעודיים במתקני שב"ס.

אביה גלעד: השינוי בהרשאה להתחייב מיועד לצורך התעצמות לקראת תחילת הפעילות ברכבת הקלה בגוש דן - 9.5 מיליון שקל.

נירה שפק: איך האלימות בספורט הגיעה לסעיף הזה?

נירה שפק: אם זו רכבת קלה, תעשו סעיף נפרד לאלימות בספורט.

נירה שפק: תגידו לי כמה כסף אני שמה על אלימות בספורט וכמה על רכבת קלה.

אביה גלעד: תכנית 078003 – תקצוב 60 מיליון שקל בהוצאה להשלמת פערים בנושא של מאבטחים במוסדות חינוך.

אלכס קושניר: איך נוצרו פערים?

אביה גלעד: אתה הרבה פעמים לא יודע בתחילת שנה כמה יצא.

אביה גלעד: מכיוון שיש לנו את הנושא של ההרחבה של הצו של המאבטחים נוצרו פערים שצריך להשלים.

נירה שפק: אני רוצה לקבל טבלה עם החלוקה של הרשויות - נורא חשוב שנדע מי קיבל כמה.

אביה גלעד: תכנית 078004 היא תכנית שבה יש כל מיני גופים ממשלתיים שבדרך כלל צורכים שירותי משטרה.

אביה גלעד: יש פה מיליון שקל להקמת היחידה למאבק באלימות בספורט.

נירה שפק: אלה כספים קואליציוניים?

אביה גלעד: לא.

נירה שפק: איך זה מתחבר עם 4(ג) שדיברת עליו קודם?

אביה גלעד: התקציב הזה הוא התפעול של התכנית, הוא לא הרכש של האמצעים.

נירה שפק: אני רוצה לדעת לטובת מה המיליון ולטובת מה וכמה 4(ג).

אלכס קושניר: ביום חמישי האחרון קרה מקרה שזעזע את כל המדינה - ראינו מכתזית של המשטרה עוברת בירושלים, בכניסה לעיר, ופשוט מפנה את הקנה ומתיזה מים או חומר אחר על שני עוברי אורח שלא היו קשורים בכלל להפגנה ולא היו קשורים לכלום.

אלכס קושניר: ההודעה של המשטרה ביום חמישי הייתה, ואני מקריא: "מהתיעוד עולה כי הפעלת מכלית ההתזה היא מקרה המחייב בירור מעמיק.

אלכס קושניר: המקרה ייבדק ויטופל בהקדם ובמקביל יחודדו נהלים בכל הנוגע להפעלת מכתזית".

אלכס קושניר: אני רוצה לדעת מה קרה עם זה מאז יום חמישי.

אוראל אברהמי: אין לי תשובות כרגע לתת, אני יכול לבדוק את זה.

אלכס קושניר: אנחנו יודעים ומוקירים את העבודה של השוטרים בשטח, אנחנו יודעים ומבינים שההתמודדות מול הפרות סדר והפגנות זה דבר מאוד מורכב, אבל יחד עם זה הפעולות שחלק מהשוטרים עושים פוגעות באמון של הציבור במשטרה - אנחנו כחברי כנסת לא יכולים לעבור על זה לסדר היום.

אלכס קושניר: כל עוד אני לא מקבל מכתב שבו יש פירוט מפורט מה קרה, מה הממצאים ומה נעשה עם השוטרים האלה הפנייה הזאת לא תאושר.

אלכס קושניר: בנוסף אני מבקש להשלים את כל הפניות, את כל הבקשות ששמענו פה מחברת הכנסת נירה שפק וממני, בעיקר לסעיף 4 שהוא באמת סוג של ערבוב של כל הדברים.

אלכס קושניר: מי בעד פנייה מס' 227,228, מי נגד?

אלכס קושניר: פנייה 227,228 אושרה.

אלכס קושניר: חברת הכנסת נירה שפק ואני מטילים רביזיה.

אלכס קושניר: אנחנו עוברים לפנייה מס' 214-215 – משרד התיירות.

תמר צ'ין: הפנייה נועדה להעברת סכום של 176,861 אלפי שקלים לסעיף 37 בעקבות חזרת ענף התיירות לפעילות לאחר הקורונה - מתוכם 95 אלפי ₪ בהוצאה מהתקציבים המיועדים לצורך התמודדות עם התפשטות נגף הקורונה.

תמר צ'ין: תכנית מס' 370102 - תקצוב סך של 9,000 אלפי ₪ בהוצאה לתגבור שירותי המחשוב של המשרד, הוצאות תפעול ותחזוקה, פרויקט להגברת הביטחון האישי להבאת תיירות.

תמר צ'ין: תכנית מס' 370208 - תקצוב סך של 95 אלפי ₪ עבור תכנית הסיוע לענף המלונאות בהתאם להחלטת ממשלה מס' 865.

תמר צ'ין: תכנית מס' 370316 - תקצוב סך של 70,391 אלפי ₪ בהוצאה לתגבור פעולות שיווק ישראל בחו"ל לצורך הבאת תיירים לישראל לאחר חזרת התיירות בעולם לאחר הקורונה, ועוד 750 אלפי ₪ לעידוד התיירות ביישובים הדרוזים והצ'רקסים בהתאם להחלטת ממשלה 716 ו-717.

תמר צ'ין: תכנית מס' 370405 – תקצוב סך של 2,500 אלפי ₪ לקידום תכנית מתאר ארצית מעודכנת לתחום התיירות בישראל.

נירה שפק: אני רוצה להגיד מילה טובה למשרד התיירות על המשך קידום פרויקטים בתיירות בעוטף עזה.

נירה שפק: האם כל הסעיפים בהחלטת ממשלה 566 מוצו כולל ה-170,000 האחרונים לפסטיבלים?

דני שחר: עכשיו חתמתי על זה גם לשדרות וגם לחוף אשקלון.

נירה שפק: נדמה לי שסוף סוף בחוף הים של זיקים נוכל ליהנות מטיילת נהדרת וממתקנים ששנים לא היו כי זה היה חוף עזוב.

נירה שפק: כיף לראות משרד ממשלתי שהשורות יוצאות בו אל הפועל.

אימאן ח'טיב יאסין: ליווינו מדריכי תיירות במשך שלוש שנים כשהם היו במצב כלכלי מאוד קשה - במיוחד בתוך החברה הערבית.

אימאן ח'טיב יאסין: כשאנחנו מדברים על פיתוח תיירות והחזרת תיירות, איפה החלק של החברה הערבית?

אימאן ח'טיב יאסין: איפה נמצאת עיר כמו נצרת בתכניות האלו?

אחמד טיבי: לפני יותר משנה וחצי קיבלנו בוועדת הכספים החלטה בנוכחות שר האוצר - אז היה כץ - להעביר סכום של 30 מיליון שקל לעיר נצרת – תיירות, בתי מלון, פיצוי על קורונה וכדומה.

אחמד טיבי: השר התחייב כאן על הסיכום שהיה.

אחמד טיבי: אמרו לנו שזה יועבר דרך משרד התיירות, שתהיה החלטת ממשלה, אבל בינתיים אילת קיבלה, טבריה קיבלה אבל נצרת לא קיבלה.

אחמד טיבי: כמה אפשר להבטיח ולא לקיים?

אחמד טיבי: למה דווקא נצרת?

אחמד טיבי: נגיע לנושאים שלא נתמכים, אבל עכשיו, אפרופו תיירות, זה הסכום שהייתה עליו התחייבות ולא מומש.

דני שחר: ביום שני הייתי עם השר בנצרת.

דני שחר: הם קיבלו את רוב הכספים.

אימאן ח'טיב יאסין: כמה?

דני שחר: אני לא זוכר את המספרים.

אחמד טיבי: קיבלו או הבטיחו למקום?

דני שחר: הם הגישו תכניות ויוצאים לעבודה במיידי.

דני שחר: היינו השבוע לא רק שם, היינו גם בכפר כנא, גזרנו שם סרטים ואישרנו פרויקטים להמשך.

דני שחר: אנחנו כרגע בתהליך של צט"פ, שזה, אני מניח, המנגנון שלנו לתקצב.

דני שחר: למגזר הערבי יש הרבה מאוד פרויקטים שהמשרד מתקצב.

דני שחר: בשבוע שעבר אישרנו 15 מיליון עם רט"ג כדי להמשיך את הפרויקט של מדריכי התיירות בכל הארץ - גם במגזר הערבי.

אימאן ח'טיב יאסין: כשאתה אומר במיידי, מה זה אומר מבחינת לוחות זמנים?

דני שחר: זה עובד, זה פשוט ממשיך לעבוד.

אימאן ח'טיב יאסין: אוטוטו אנחנו לקראת חג המולד - אירוע מרכזי בנצרת, בעולם.

דני שחר: יש תקציב.

דני שחר: היה תקציב של 25 מיליון ש-10 מיליון מתוכו מומש.

דני שחר: השבוע אושרו 15 המיליון הנוספים.

דני שחר: זה ממשיך לעבוד, כמו שאמרת, בטח במגזר הערבי, בטח בנצרת.

נירה שפק: של מי הכספים הקואליציוניים?

תמר צ'ין: זאת החלטת ממשלה 716 ו-717 של החברה הדרוזית.

נירה שפק: למה הכותרת היא הקצאת כספים קואליציוניים?

יואב הכט: במהלך אותן החלטות ממשלה שהתקבלו באוקטובר 2021 בנושאי תכניות החומש של המיעוטים נקבע שיש רכיב בהן שיכול להיות שחלות עליו הנחיות היועץ המשפטי לממשלה, לכן על כל הכספים שקשורים להחלטות האלו אנחנו מוסיפים את המלל הרלוונטי.

יואב הכט: אנחנו עושים את הבדיקות הרלוונטיות להחלטות ממשלה קואליציוניות.

אלכס קושניר: מי בעד פנייה מס' 214,215, מי נגד?

אלכס קושניר: פנייה מס' 214,215 אושרה.

אחמד טיבי: רביזיה.

אלכס קושניר: פנייה מס' 229 – רשות מקרקעי ישראל.

ידידיה גרינוולד: הבקשה דנה בסעיף תקציבי 98 – רשות מקרקעי ישראל.

ידידיה גרינוולד: תכנית מס' 982601 – תקצוב הרשאה להתחייב בסך 250,000 אלפי ₪ עבור הסכמי פינוי והסדרה של התיישבות הבדואים בנגב בהתאם להחלטת מועצת מקרקעי ישראל.

ידידיה גרינוולד: התקצוב הזה הוא בהתאם להסכמים שהגיעו לכדי הבשלה.

ז'אנט רפאלי: מדובר בהסכמי פינוי והפשרות קרקע, כאשר הפשרות קרקע מדברות על פינוי השטח לטובת שטחי מסחר או דברים כאלה.

ז'אנט רפאלי: מדובר על הסכמים עם התושבים שבעת שהם רוכשים מגרש אנחנו משלמים להם סכום שמשולם לפי שלבים – פתיחה, היתר, בנייה.

אורית סטרוק: את יכולה להגיד על איזה מקומות מדובר?

ז'אנט רפאלי: מדובר על מגרשים בכל הישובים הבדואים בנגב.

ז'אנט רפאלי: יש לי רשימה של 600 הסכמים.

נירה שפק: מדובר בישובים המוסדרים או בישובים הלא מוסדרים?

ז'אנט רפאלי: בכולם.

נירה שפק: גם שכונה 11 ברהט עם הסיפור שלה.

ז'אנט רפאלי: כולם.

ז'אנט רפאלי: הגענו השנה להבשלה של הסכמים רבים שאנחנו צריכים את הכסף כדי לשלם למי שחתם.

אלכס קושניר: אפשר לקבל את הרשימה של 600 המגרשים?

ז'אנט רפאלי: כן.

אחמד טיבי: זה כולל פינוי של אנשים מהאדמות שלהם?

ז'אנט רפאלי: בן אדם חותם כשהוא רוכש מגרש.

אלכס קושניר: מי בעד פנייה מס' 229, מי נגד?

אלכס קושניר: פנייה מס' 229 אושרה.

אחמד טיבי: רביזיה.

אלכס קושניר: פנייה מס' 250,251 – משרד הבריאות.

תמר צ'ין: הפנייה נועדה לתקצב סך של 26,500 אלפי ₪ בהתאם להחלטת ממשלה 289 - אלה כספים קואליציוניים - עבור התמודדות עם הפרעות אכילה, ועוד 4,000 אלפי ₪ עבור מרכזי החוסן.

אלכס קושניר: כספים קואליציוניים של מי?

נירה שפק: למה סעיף שהיה ב-2021 לא מומש עד היום?

נירה שפק: למה נאמר לי שהכספים עברו ממשרד הרווחה למשרד הבריאות ועד היום יש פער במרכזי החוסן כי לא העברתם כסף לקואליציה בטראומה, הזוכה במכרז?

תמר צ'ין: מרכזי החוסן פועלים באופן שוטף.

נירה שפק: למה הכספים עוד לא הועברו?

נירה שפק: הכסף הזה זה כסף קואליציוני שאני שמתי כדי שיקבלו תוספת טיפולים כי יש פער בטיפולים.

נירה שפק: אני שנה רודפת אחרי משרד הבריאות, כולל פניות ושאילתות שלי שעד לרגע זה לא נענו.

נירה שפק: אני חודשים מטפלת בזה ואתם אפילו לא טורחים לענות.

נירה שפק: בזמן שאנחנו מקשקשים את זה פה יש ילדים ונוער שמשוועים לטיפול ואין תקציב.

נירה שפק: הכסף הזה מתייבש שנה במשרדי הממשלה.

תמר צ'ין: לכספים קואליציוניים לוקח זמן עד שהם מועברים.

תמר צ'ין: המשרד פעל במסגרת התקציב הקיים.

תמר צ'ין: עכשיו הם משופים גם מאיתנו על הכספים האלה.

נירה שפק: למה ה-4 מיליון האלה לא הגיעו לפני שנה?

נירה שפק: למה מהיום שהכסף הזה הגיע למשרד הבריאות הוא לא ניתן לקואליציה לטראומה ומרכזי החוסן כדי שאפשר יהיה לטפל?

תאיר סרי לוי: בשביל להעביר את הכספים לקואליציה לטראומה נדרשת הרחבה של ההתקשרות מול הספק.

תאיר סרי לוי: זה נמצא בשלבים סופיים בוועדת מכרזים.

תאיר סרי לוי: הכסף יעבור אליהם עוד השנה.

נירה שפק: מה זה "עוד השנה"?

נירה שפק: למה לוקח לטפל בזה שנה ומשהו?

נירה שפק: אני רוצה לדעת תוך כמה זה עובר.

תאיר סרי לוי: מרכזי החוסן מתוקצבים כיום מתוקף החלטת ממשלה.

תאיר סרי לוי: משרד הבריאות דאג שכל התקציבים של סך כל החלטות הממשלה יעברו באופן שוטף לקואליציה לטראומה, גם אם התקציב ממשרדי הממשלה האחרים עדיין לא התקבל.

תאיר סרי לוי: אנחנו עכשיו בשלבים האחרונים בשביל ליישם את התשלום התוספתי.

נירה שפק: ברגע שנותנים לי תשובה כזאת - לא מכבדים אותי.

נירה שפק: יש חצי מיליון שקל לעיריית אשקלון לטיפול בעזרת בעלי חיים שאחרי שבדקתי עם מנהלת המרכז ועם ראש העיר מסתבר שהכסף לא הועבר, ויש מיליון שקל לטובת טיפול בעזרת בעלי חיים בעיר שדרות שעדיין לא הועבר ולכן אין טיפולים.

נירה שפק: לבוא ולהגיד לי שהטיפולים מתמשכים זו תשובה לא נכונה.

נירה שפק: אני רוצה לדעת תוך כמה זמן הכסף הזה עובר, כדי שבאשקלון, בשדרות ובעוטף עזה יקבלו טיפולים.

נירה שפק: אם לא נקבל תשובה, לא נאשר את זה.

אדווה קליין: אנחנו מבחינתנו עשינו את התהליכים והתקדמנו.

אדווה קליין: יש תהליכי רכש, תהליכי ועדת מכרזים.

אלכס קושניר: מתי זה יהיה?

אדווה קליין: עד סוף השנה.

אלכס קושניר: מה זה "עד סוף השנה"?

אדווה קליין: בנובמבר נדע להעביר.

נירה שפק: האם נתתם להם אישור לעשות טיפולים עם התחשבנות בדיעבד?

נירה שפק: אתם מבינים שיש כאן אנשים שלא ישנים בלילה?

נירה שפק: אתם מבינים שיש כאן אנשים שיש להם התקפי חרדה ולא מקבלים טיפול?

נירה שפק: כשאת אומרת "נובמבר", זה אומר עוד 30 יום שהמשפחות ימשיכו להיות בטראומה בלי לקבל טיפול.

נירה שפק: אתם מבינים שיש מאחורי הבירוקרטיה הזאת אנשים?

אדווה קליין: כן, יש את ההבנה.

אדווה קליין: זה כסף on-top לפעילות קיימת.

אדווה קליין: גם בנוגע לכספים עבור אותו שירות לא חיכינו לקבל תקציב ממשרדים אחרים.

אלכס קושניר: אתם טוענים שמרכזי החוסן מתוקצבים במלואם?

אדווה קליין: אמרנו שההשלמה של מה שנדרש עבור השירות יועבר עד נובמבר עם העברת התקציב.

נירה שפק: זה מ-2021.

אלכס קושניר: תגידו כמה מילים לגבי הפרעות אכילה.

תאיר סרי לוי: הוקצו 25 מיליון שקלים לנושא.

תאיר סרי לוי: 15 מיליון שקלים הם לטובת תגבור מערך הטיפולים המרפאתיים באמצעות מבחן תמיכה לקופות החולים שכבר נחתם, כאשר חלק הולך לתגבור מרפאות לטובת קיצור תורים וחלק לטובת פתיחת חלופות אשפוז כמו בתים מאזנים.

תאיר סרי לוי: חלק מהתקציב המיועד הוקצה לפתיחה של מיטות אשפוז נוספות להפרעות אכילה ולעמדות לטיפול יום.

אימאן ח'טיב יאסין: איפה בית חולים נצרת עומד בסיפור הזה?

אימאן ח'טיב יאסין: אנחנו לא מדברים על בעלי חיים, אנחנו מדברים על אנשים שלא יכולים לקבל טיפול בסיסי.

אימאן ח'טיב יאסין: מדובר על בית חולים שנותן שירות לקרוב לחצי מיליון אנשים באזור.

אימאן ח'טיב יאסין: כבר חודש האנשים לא מקבלים טיפול באותו מקום, העובדים לא מקבלים משכורות.

אימאן ח'טיב יאסין: מה התכנית?

אימאן ח'טיב יאסין: לאיפה הכסף הולך?

אלכס קושניר: לא אמרנו שכל הנושא של בתי חולים ציבוריים צריך להיות בתוך הפנייה הזאת?

תמר צ'ין: יש בפנייה 236.5 מיליון שקל שעוברים למודל התקצוב של בתי החולים, לתכניות הלאומיות, והכספים מוקצים כחלק ממודל התקצוב באופן שוויוני.

תמר צ'ין: יש עוד 4,000 אלפי ₪ עבור מיטות גמילה למכורים לסמים.

נירה שפק: של מי הכספים הקואליציוניים האלה?

תמר צ'ין: של יושב ראש ועדת הכספים.

אלכס קושניר: מה קורה עם המכרז הזה?

תאיר סרי לוי: התקבלו שאלות הבהרה במסגרת התהליך המכרזי שהמשרד כבר השיב עליהן.

תאיר סרי לוי: עכשיו יש תקופה של חודש כדי לאפשר למציעים לעבור מחדש על המכרז ואז יתקבלו ההצעות.

אימאן ח'טיב יאסין: האם מתוך המרכזים שיוקמו יש מרכז שאמור לקום בתוך החברה הערבית?

אלכס קושניר: זה לא מרכזים שיוקמו, זה מרכזים קיימים שבהם מגדילים את כמות המיטות.

אלכס קושניר: הם פותחים עוד אחד בדרום בשביל לתת פתרון לאוכלוסייה הבדואית בדרום.

תמר צ'ין: 2,000 אלפי ₪ עבור פרויקט "עמיתים לנוער".

תמר צ'ין: תכנית מספר 240201 – הקצאה של 15,031 אלפי ₪ להתאמת תקצוב השכר לקצב הביצוע.

תמר צ'ין: תכנית מספר 240205 – תקצוב של 27,844 אלפי ₪ לתקצוב תחזוקת מערכות מידע ובקרה במערכת הבריאות ותקצוב של 12,500 אלפי ש"ח בהרשאה להתחייב עבור המשך הפעלת מדגם.

תמר צ'ין: תכנית מספר 240218 - תקצוב של 62 אלפי ₪ להסדרת הוצאות השכר בהתאם לביצוע בפועל במכון לרפואה משפטית.

אימאן ח'טיב יאסין: מאיפה ההוצאות החדשות?

אימאן ח'טיב יאסין: זה בגלל עבודה בסוף שבוע?

תמר צ'ין: בסוף שנה שעברה נוספו למכון כוננויות לעבודה בסוף שבוע.

תמר צ'ין: בגלל שאנחנו לקראת סוף שנה יש התאמות לפי ביצוע בפועל של שעות נוספות וכוננויות.

תמר צ'ין: המכון לרפואה משפטית קיבלו תגבור בבסיס התקציב של כוננויות להפעלה בסוף השבוע.

תמר צ'ין: תכנית 240701 – תקצוב של 12,738 אלפי ₪ להסדרת התקציב בתכניות הכשרה עבור בתי הספר לסיעוד בהתאם להחלטת ממשלה 625 של העתקת מחנות צה"ל מהנגב.

תמר צ'ין: בתכנית 240709 יוצאים כספים מתכניות לאומיות ופעולות מרכזיות, לטובת מודל התקצוב של קופות החולים ובתי החולים.

אימאן ח'טיב יאסין: יש חלוקה?

תמר צ'ין: הסכום שמועבר במודל התקצוב מוגדר בתקנות.

אימאן ח'טיב יאסין: מה מעבירים עכשיו?

אימאן ח'טיב יאסין: אני מדברת ספציפית על בית החולים האנגלי, כי אני יודעת שיש משהו מול הקופות ומשהו מול משרד הבריאות והאוצר.

אימאן ח'טיב יאסין: מה הסכום שמועבר היום מתוך המודל על חשבון ההתחשבנות?

אנאל חלוטה פוהורילס: סך התשלום שהסקוטי צריך לקבל ההוא 4.6 מיליון.

אחמד טיבי: הדרישה המינימאלית שלהם היא 15 מיליון.

אנאל חלוטה פוהורילס: זה לתשלום משכורות.

אנאל חלוטה פוהורילס: כאן אנחנו מדברים ספציפית מתוך תכניות לאומיות.

אימאן ח'טיב יאסין: משיחה עם המנכ"ל הבנתי שמנסים למצוא פתרון.

אנאל חלוטה פוהורילס: נכון.

אימאן ח'טיב יאסין: בית החולים נמצא במצוקה.

אימאן ח'טיב יאסין: זה לא רק בית החולים, זה האנשים, הלקוחות, החולים, הילדים שמקבלים את הטיפול בבית החולים.

אימאן ח'טיב יאסין: בית החולים נושא בעול מאוד כבד ובכך מוריד מהעול שיש על בתי החולים הממשלתיים באזור, מוריד מהם מעמסה ועבודה.

אימאן ח'טיב יאסין: אי אפשר להמשיך במדיניות הזאת של לשים אותו מאחורה, צריך פעם אחת לתת פתרון הולם לכלל בתי החולים הציבוריים שנותנים שירות מעולה.

אימאן ח'טיב יאסין: לא יכול להיות שנמשיך להערים עוד ועוד פערים.

אימאן ח'טיב יאסין: אף על פי שהעובדים שם לא מקבלים את תנאי העסקה לפי ההסכמים הקיבוציים הם בכל זאת עושים את עבודתם נאמנה.

אימאן ח'טיב יאסין: זה לא רק עוול - זאת בושה.

אימאן ח'טיב יאסין: צריך להסדיר את הסוגיה הזאת אחת ולתמיד.

אנאל חלוטה פוהורילס: אנחנו נמצאים בדיונים מול בית החולים ומקווים שהנושא הזה ייפתר במהרה.

אחמד טיבי: אחרי שדיברנו מספר פעמים על מצוקת שלושת בתי החולים בנצרת, עכשיו יש את בית החולים האנגלי שנמצא במצוקה קשה – שביתה, הפגנות.

אחמד טיבי: עובדים שעושים שם עבודה נאמנה לא מקבלים את המשכורות בגלל המצוקה הזאת.

אחמד טיבי: בית החולים האנגלי נוסד ב-1861.

אחמד טיבי: הוא בית החולים העתיק ביותר באזור, משרת כ-350,000 תושבים באזור, מעסיק 816 עובדים מ-81 ישובים שונים בכל רחבי הארץ, ויש לו גם בית ספר לסיעוד.

אחמד טיבי: הוא עושה עבודה מצוינת.

אחמד טיבי: בשל שיעורי ההנחה הגבוהים לקופת החולים נוצרה מצוקה.

אחמד טיבי: השיעורים האלה מגיעים לכדי 40% לעומת מחירון משרד הבריאות.

אימאן ח'טיב יאסין: זאת הנחה מאולצת.

אחמד טיבי: עיקר סכום התמיכה לה זוכה בית החולים מיועד לפצות על שיעור ההנחות הגבוה שנותן בית החולים לקופות החולים בהעדר מנגנון אחר שיעזור לבית החולים לשפר את מצבו מול הקופות.

אחמד טיבי: אם יורידו 10% משיעור ההנחה, ההכנסות יגדלו ב-25 מיליון שקל וזה יפחית את סכום התמיכות שהוא דורש מהמדינה.

אחמד טיבי: בהתחשבנות הזאת נקבעה תקרה שהיא רלוונטית אך ורק לבתי החולים בנצרת.

אחמד טיבי: הגבלת התקרה עושה עוול לבתי החולים, כי היא מפחיתה את התמיכה מבית החולים מ-43 למיליון שקל ל-28.5 מיליון שקל.

אחמד טיבי: זה לא חל על צפת, זה לא חל על פורייה, זה חל רק על בתי החולים בנצרת.

אחמד טיבי: זה עוול שזועק לשמיים.

אחמד טיבי: הם הפגינו מול משרד ראש הממשלה באוהל מחאה.

אחמד טיבי: אנחנו בקשר עם הנהלת בית החולים ועם העירייה.

אחמד טיבי: מה עוד צריך לעשות?

אחמד טיבי: תארו לעצמכם שמצוקה כזאת הייתה בנתניה, בחדרה.

אחמד טיבי: כולכם יודעים שמצוקה כזאת של בית חולים שנותן שירות למאות אלפי אנשים בעיר יהודית לא הייתה מתמשכת, היו פותרים את זה במיידי.

אחמד טיבי: האנשים שם באים לעבוד בכבוד, הם באים לשרת את האוכלוסייה, הם עושים עבודה מצוינת.

אחמד טיבי: בית החולים זכה בפרסים ממשרד הבריאות על היותו אחד מבתי החולים היעילים ביותר בארץ.

אחמד טיבי: כמה הם יכולים לזעוק עוד, בית חולים, צוות רפואי, רופאים, אחיות, עובדי משק והמשפחות שלהם?

אחמד טיבי: מה שמגיע לבתי חולים אחרים מגיע לבתי חולים בנצרת, לשלושת בתי החולים, או במקרה הזה, לבית החולים האנגלי שעושה עבודה מצוינת, הוא ואנשי הצוות שלו.

אחמד טיבי: אדוני היושב ראש, אני מבקש שגם אתה תיתן את דעתך.

אחמד טיבי: אנחנו היינו בקשר עם משרד האוצר ועם משרד הבריאות.

אחמד טיבי: יש מצוקה של בתי החולים שוועדת הכספים לא יכולה להתעלם ממנה.

אימאן ח'טיב יאסין: בית החולים הזה לא רק נותן שירות ללקוחות, למטופלים, בית החולים הזה נותן שירות חלוצי לכל ענף הבריאות.

אימאן ח'טיב יאסין: השנה היו לו קרוב לתשעים ומשהו מתמחים ש-87 מתוכם עברו את הבחינות.

אימאן ח'טיב יאסין: אם משרד הבריאות היה משלם עבור התקנים של ההתמחות כמו שצריך המצב היה בעננים, כולם היו מרוויחים, אבל בינתיים המדינה מרוויחה אבל האנשים משלמים.

תמר צ'ין: תכנית מס' 240714 לבריאות הנפש – 64,511 אלפי ₪.

תמר צ'ין: יש פה תקצוב לצורך הקמת מסגרות קהילה משקמת, תקצוב של מרכזי החוסן בהתאם להחלטת הממשלה, ותקצוב של כספים קואליציוניים כדוגמת פתיחת מיטות לגמילה מסמים, טיפול בצרכני זנות מהמגזר החרדי ו"עמיתים לנוער".

תמר צ'ין: בתכנית מס' 241603 לרפואת מונעת יש 56,701 אלפי ₪ לתכנית המניעה המשרדית לשנת 2022 ולתכנית הפחתת צריכת שתייה מתוקה, ויש תקציב ליישום גנטיקה קהילתית בהתאם להחלטת הממשלה של סל שירותי הבריאות.

אלכס קושניר: התכנית לגבי שתייה מתוקה היא בעקבות ההחלטות שהתקבלו בוועדת כספים, נכון?

תמר צ'ין: נכון.

אלכס קושניר: הפרסומת שאנחנו רואים עכשיו היא חלק מזה?

תמר צ'ין: כן, היא חלק מזה.

אימאן ח'טיב יאסין: מה זו התכנית של גנטיקה קהילתית?

תמר צ'ין: זו תכנית שהיא חלק מהחלטת הממשלה שמתבצעת מול בתי החולים, אם אני לא טועה.

אימאן ח'טיב יאסין: איפה?

אימאן ח'טיב יאסין: למי מיועד?

אימאן ח'טיב יאסין: האם זה לכלל האוכלוסייה או לאוכלוסייה ספציפית?

אימאן ח'טיב יאסין: מה המטרה?

רן דניאלי: מדובר בהחלטת ממשלה שפורטת את כל הכיסויים הנוספים שנכנסים במימון המשרד ובתקציב שהוגדר בהחלטת הממשלה.

אימאן ח'טיב יאסין: לא קיבלתי תשובה למה זה מיועד.

אימאן ח'טיב יאסין: אנחנו נמצאים בחודש אוקטובר, בחודש להעלאת המודעות לבדיקות מוקדמות לסרטן השד.

אימאן ח'טיב יאסין: קופות החולים משלמות עבור בדיקות מגיל 50 ומעלה, אבל אנחנו רואים שדווקא בתוך החברה הערבית יש עלייה מאוד גדולה בסרטן השד בגילאים יותר צעירים.

אימאן ח'טיב יאסין: משרד הבריאות והאוצר לא שמים את הדבר במרכז העניינים.

אימאן ח'טיב יאסין: גנטיקה קהילתית – מה המטרה?

אימאן ח'טיב יאסין: למה זה מיועד?

אימאן ח'טיב יאסין: האם זה נלקח בחשבון או לא נלקח בחשבון?

אימאן ח'טיב יאסין: אנחנו יודעים שכל שקל במקום הזה חוסך מאות שקלים אחר כך.

אימאן ח'טיב יאסין: זה לא חוסך מאות שקלים, זה מציל חיים.

אימאן ח'טיב יאסין: צריך גם לדאוג לסוגיה הזאת.

אימאן ח'טיב יאסין: אני מבקשת שההערה הזאת תילקח בחשבון ותינתן לגביה תשובה.

רן דניאלי: המטרות שלשמן מיועדת הפנייה הן בעיקר הרחבה של בדיקות הריון פולשניות, בדיקות מי שפיר, שלייה וכו' החל מגיל 34, ומענה לאוכלוסייה הבדואית ולאוכלוסיות נוספות כמו יהודים ממוצא עיראקי בנוגע למספר מחלות נוסף שהבדיקה מבררת.

אימאן ח'טיב יאסין: האם כלול בתוך זה כל הנושא של הזריקות ששמענו עליהן למניעת הריון אצל הנשים הבדואיות בדרום?

רן דניאלי: אני לא מכיר את הפרסום הספציפי.

אדווה קליין: פה זו בעיקר האמירה לגבי סקר ילודים.

תמר צ'ין: תכנית מס' 241690 של לשכות הבריאות - התאמה של נלוות כוח אדם בהתאם לביצוע.

תמר צ'ין: בתכנית מס' 242003 של קופות ובתי החולים יש הצלבה עם תכנית 240709, כשלתוך התכנית נכנסים הכספים של בתי החולים ויוצאים הכספים של תכנית המניעה והכספים של סל הבריאות.

תמר צ'ין: תכנית 245001 – תקצוב של 11 אלפי ₪ לפעילות השוטפת של בתי החולים הגריאטריים.

אלכס קושניר: אנחנו חוזרים לכספים הקואליציוניים.

תמר צ'ין: שני מיליון שקל לטיפול בצרכני זנות מהמגזר החרדי והדתי הם כספים קואליציוניים של ימינה, 25 מיליון שקלים לטיפול בהפרעות אכילה הם של ישראל ביתנו, ארבעה מיליון שקל למיטות לגמילה למכורים בסמים הם של יו"ר ועדת הכספים, 225,000 שקל לצמצום פערים ללימודי בריאות הם כספים קואליציוניים של מרצ, שמונה מיליון שקל לחדרים אקוטיים הם של יו"ר ועדת הכלכלה, שני מיליון שקלים של "עמיתים לנוער" הם של יו"ר הקואליציה לשעבר, 500,000 שקל למינהל איכות וקרנות בטיחות בטיפול בבתי החולים הם של יו"ר הקואליציה לשעבר, ואחד מתוך ארבעה מיליון שקל למרכזי חוסן הם של יו"ר הקואליציה לשעבר.

אורית סטרוק: לא יכול להיות שנושאים כאלה ימשיכו להיות מתוקצבים בתקציבים קואליציוניים, מדובר באנשים שהמצב שלהם זועק לשמיים.

אלכס קושניר: את צודקת, זה חייב להיות בבסיס התקציב.

תאיר סרי לוי: משרד הבריאות ומשרד האוצר פועלים בשביל להעביר את תקציב מרכזי החוסן לבסיס התקציב.

אורית סטרוק: לא רק מרכזי החוסן.

אלכס קושניר: אתם לא צריכים לפעול - אתם צריכים להחליט.

תאיר סרי לוי: אנחנו צריכים חוק תקציב.

אלכס קושניר: גם אנחנו היינו רוצים חוק תקציב.

נירה שפק: אני רוצה להעלות את הנושא של הפסיכותרפיה ומערך הפסיכיאטריה בדרום.

נירה שפק: נשים עם דיכאון אחרי לידה מחכות לתור לפסיכותרפיה ואין תורים.

נירה שפק: הבעיה קיימת בכל הארץ, אבל בדרום זה על אחת כמה וכמה.

נירה שפק: אנחנו יודעים שיש אחוז מאוד גבוה של אובדנות.

נירה שפק: הייתי רוצה לדעת מה עושים בנושא הזה.

נירה שפק: המערך הזה לא מקבל מענה בהכשרות ובתקינה.

נירה שפק: בדרום אין מערך של פסיכותרפיה, עובדים בזום עם הצפון.

נירה שפק: אבסורד.

תאיר סרי לוי: השנה נחתם מבחן תמיכה של קרוב ל-90 מיליון שקלים לקופות החולים, שהן הגורם המבטח שאחראי על מתן טפולים פסיכותרפיים בבריאות הנפש.

תאיר סרי לוי: מבחן התמיכה מתמרץ ומתקצב את קופות החולים עבור הגדלת פעילות בפריפריה.

תאיר סרי לוי: כל משרדי הממשלה מודעים למחסור במטפלים, לכן יש מהלך מקביל של משרד רוה"מ להרחבת היצע המטפלים בשירות הציבורי.

תאיר סרי לוי: אנחנו מקווים ששני המהלכים האלה, שכבר יצאו לדרך, ישפרו את המצב.

אלכס קושניר: מי בעד פנייה 250,251 – משרד הבריאות, מי נגד?

אלכס קושניר: פנייה מס' 250,251 אושרה.

אלכס קושניר: אני מחדש את הדיון.

נירה שפק: אני חושבת שזה יום נכון - בטח כשמשרד הבריאות נמצא כאן - לדבר על חודש המודעות לסרטן השד.

נירה שפק: זה חודש שבו נשים נקראות ללכת ולהיבדק.

נירה שפק: מדובר בבדיקה מצילת חיים.

נירה שפק: זה לא רק נשים, זה גם גברים וילדים שיש להם אימא, אחות או ילדה שחלו וצריכים ללכת להיבדק.

נירה שפק: בסוף זה חיים של כולנו ביחד, ואף אחד לא רוצה לאבד את הקרוב לו.

נירה שפק: לכו להיבדק.

אורית סטרוק: תודה, נירה, על היוזמה הזאת.

אורית סטרוק: כולנו מצטרפות ומצטרפים, מדובר בבדיקה מצילת חיים, חשוב מאוד ללכת להיבדק.

אורית סטרוק: לא להתבייש, לא להסס, לא לחשוש על הזמן שמבזבזים.

אלכס קושניר: פנייה מס' 19-010 - משרד המדע, התרבות והספורט.

יואב הכט: מדובר בהודעה על העברת עודפים למשרדי המדע ומשרד התרבות והספורט בסך כולל של 86.8 מיליון ₪ - מזה סכום של 6.7 מיליון ₪ מתוך מסגרת התקציב שיועדה להתמודדות עם נגיף הקורונה בשנת 2021.

יואב הכט: תכנית 19-40-01 - פעילות משרד המדע – 12.1 מיליון ₪.

יואב הכט: תכנית 19-41-02 – תפעול המשרדים – 8.1 מיליון ₪.

יואב הכט: תכנית 19-41-03 – מרכז ההסברה – 1.2 מיליון ₪, תכנית 19-42-01 – רשות העתיקות – 2.3 מיליון ₪, תכנית 19-42-02 – מינהל התרבות – 41.1 מיליון ₪, תכנית 19-43-03 – מינהל הספורט – 22 מיליון ₪, ותכנית 19-43-04 – 41 אלפי ₪.

אלכס קושניר: מי בעד פנייה מס' 19-010, מי נגד?

אלכס קושניר: פנייה מס' 19-010 אושרה.

אלכס קושניר: אנחנו נחזור ב-11:40 לדון ברביזיות שהוטלו.

אלכס קושניר: אנחנו ממשיכים בדיוני הוועדה.

אלכס קושניר: הרביזיה הראשונה היא רביזיה שהוטלה על ידי, על ידי חבר הכנסת טיבי, על ידי חברת הכנסת שפק וחבר הכנסת ינון אזולאי בנוגע למשרד לביטחון פנים.

אלכס קושניר: אנחנו נתחיל מהפירוט שביקשנו לקבל על רשימת הרכש בסעיפים הרלוונטיים, אחר כך נדבר על האירוע המחריד שהיה ביום חמישי שעבר עם הנהג של המכתזית שפשוט התיז זרם ללא שום סיבה על זוג שעבר שם.

אביה גלעד: בתכנית 07-8-02, בסעיף (א) יש כלי רכב ב-1.2 מיליון שקלים, פריסה ב-1.2 מיליון שקלים, אמצעי נשק ומחשוב במיליון שקלים.

אביה גלעד: בסעיף (ב) יש כלי רכב ב-5.5 מיליון שקלים, אמצעי מיגון ב-11 מיליון שקלים, פריסה ב-1.5 מיליון שקלים, מחשוב ותשתיות בחצי מיליון, אמצעי קשר ב-2.6 מיליון שקלים.

אביה גלעד: בסעיף הזה יש גם פריסה של 8.5 מיליון שקלים, אמצעים מתוקננים ב-13 מיליון שקלים, כלי רכב ב-11 מיליון שקלים, תחמושת ב-1.5 מיליון שקלים, מכשירי קשר ב-1.6 מיליון, אמצעים לא מתוקננים ומחשוב ב-1.5 מיליון שקלים.

אביה גלעד: בסעיף (ג) יש הצטיידויות של השוטרים ב-3 מיליון שקלים ואת הרכבת הקלה ששם יש לנו כלי רכב ב-2.5 מיליון שקלים, רכש ייעודי במערך החבלה וכלבנים ב-5 מיליון שקלים, פריסת תשתיות ומחשוב ב-3 מיליון שקלים.

אביה גלעד: בסעיף (ד) יש את ביקור נשיא ארצות הברית – 4 מיליון שקלים, בדיקות רוק פורנזיות – 650,000 שקלים, נושא רגולציה - מיליון שקל, והקמת חדרי חקירה – 2 מיליון שקלים.

אלכס קושניר: נשמח לקבל עכשיו תשובות לגבי האירוע של המכתזית.

אוראל אברהמי: תגובה המשטרה: "ביום חמישי האחרון פעלה המשטרה לפיזור הפרות סדר וחסימות של צירים ראשיים בירושלים והכניסה לעיר על ידי מפרי סדר שהסבו נזקים רבים לרבים מהתושבים והמבקרים בעיר.

אוראל אברהמי: מבירור ראשוני עולה כי מכלית ההתזה פעלה במקום בעקבות דיווח שהתקבל במשטרה על תקיפת חיילים בתחנת הדלק הסמוכה למוקד ההפגנה על ידי חלק מהמפגינים.

אוראל אברהמי: מהתיעוד עולה כי הפעלת מכלית ההתזה במקרה האמור מחייבת בירור מעמיק.

אוראל אברהמי: המקרה נבדק ומטופל בהתאם".

אוראל אברהמי: נפתחה בדיקה של מח"ש בנושא והתקבלה החלטה של מפקד מחוז ירושלים שהנהג של המכתזית לא ישמש יותר כנהג מכתזית עד לסיום הבירור.

אלכס קושניר: הנהג הוא זה שמפעיל את ההתזה או יש מישהו אחר שמפעיל?

אלכס קושניר: מי מכוון ומי יורה?

אוראל אברהמי: אני יכול לבדוק את זה.

ינון אזולאי: אם אותו נהג היה דורס מישהו, האם היו משעים אותו מנהיגה רק באותו רכב?

אלכס קושניר: אני מאמין שהיו בודקים את הנסיבות.

ינון אזולאי: צריך להשעות את הנהג מלעבוד עד בירור העניין.

ינון אזולאי: אתה לא יכול לתת לו להמשיך לעבוד באיזה שהוא משרד.

ינון אזולאי: להשעות אותו רק מנהיגה במכתזית זה לעשות מאיתנו צחוק בנושא הזה.

אוראל אברהמי: מדובר על הפעלת המכתזית.

ינון אזולאי: זה לא משנה.

ינון אזולאי: כששוטר או חייל ירו בלי כוונה, משעים אותם רק משימוש באקדח?

אלכס קושניר: כן.

ינון אזולאי: ממש לא.

מירי שמואלי: מדובר במקרה שהוא מקרה לא טוב, פוגע באמון הציבור, ולקיחת האחריות היא ארגונית.

מירי שמואלי: נפתחה חקירה של מח"ש.

מירי שמואלי: ברגע שאומרים לבן אדם: "אתה לא עושה את התפקיד שלך", זה לא שמוצאים לו עכשיו איזה ג'וב אחר.

מירי שמואלי: זה משהו שמטופל בהליכים של משטרת ישראל בצורה מאוד סדורה, בצורה מאוד מקצועית.

מירי שמואלי: למשרד לביטחון פנים יש אמון מלא במשטרת ישראל.

מירי שמואלי: יש טיפול עומק של מפקד המחוז בנושא הזה.

ינון אזולאי: אם אזרח היה מתפרץ, מכה שוטר או מתיז עליו גז מדמיע, מה הייתם עושים?

ינון אזולאי: הייתם אומרים לו: "שב בבית עד שנברר את העניין", או שקודם כל הייתם לוקחים אותו למעצר, חוקרים אותו?

ינון אזולאי: מה אני מבקש פה?

ינון אזולאי: צדק.

ינון אזולאי: תשעו אותו, שימו אותו בבית שלו.

ינון אזולאי: ככה הוא ילמד, ככה שוטרים אחרים ילמדו, ככה המשטרה תקנה את האמון שלה אצל האזרחים.

אלכס קושניר: כשדיברתי עכשיו עם המפכ"ל בחוץ ראיתי לקיחת אחריות מלאה.

אלכס קושניר: הנושא הזה יטופל.

ינון אזולאי: אלכס, אני איתך, ובאמת כל הכבוד שגם המפכ"ל הגיע לפה, זה מראה שאכפת להם, זה מראה שהמשטרה רוצה לקנות את אמון הציבור ולהגביר אותו, אבל לא ייתכן שתגובת המשטרה היא: השעינו אותו מהפעלת המכתזית.

ניר אורבך: נאמר פה שנפתחה חקירת מח"ש.

ינון אזולאי: תסתכל מה אזרח מקבל לעומת מה ששוטר מקבל.

ינון אזולאי: אם תיקח את המצלמות של תחנת הדלק, ב-30 שניות תדע מה קורה כי כל תחנת דלק מצולמת 24/7.

אלכס קושניר: ראינו את הסרטון.

אלכס קושניר: בוא נסכם בזה שנבקש שתעדכנו את הוועדה לגבי תוצאות הבדיקה.

מירי שמואלי: ברור.

מירי שמואלי: המשרד גם יעקוב אחרי זה.

ינון אזולאי: אני מבקש שתעבירו את השאלה שלי לגבי ההבדל בין מה שאזרח מקבל לבין מה ששוטר מקבל.

ינון אזולאי: לא ביקשתי שתביאו את השוטר הזה מול כיתת יורים, לא ביקשתי שתשעו את הפרנסה שלו, אמרתי שתגידו לו שישב בבית.

יעל רון בן משה: שוטר זה לא אזרח.

יעל רון בן משה: לשוטר יש אחריות, יש סמכות.

ינון אזולאי: לא ביקשתי שתעצרי אותו.

יעל רון בן משה: אנחנו לא בקיאים בשיבוץ השוטרים לפעולות השונות.

יעל רון בן משה: אני לא יודעת אם השוטר הזה לא משובץ לפעילות אחרת תוך כדי שהוא בחקירה.

ינון אזולאי: נניח שהוא עומד בשורה מול מפגינים כדי לעשות סדר, הוא לא נוגע במכתזית, הוא לא נוגע בנשק.

ינון אזולאי: אם היום הוא עשה את זה עם מכתזית מול מפגין, מחר הוא יכול לעשות את זה עם הידיים.

מירי שמואלי: אנחנו נוודא איפה נמצא אותו שוטר.

מירי שמואלי: כרגע אותו שוטר נמצא בהליכים של מח"ש.

אלכס קושניר: מי בעד הרביזיה על מס' פנייה 227,228 – המשרד לביטחון פנים, מי נגד?

אלכס קושניר: הרביזיה על פנייה 227,228 לא אושרה.

אלכס קושניר: מי בעד הרביזיה על פנייה מס' 214,215 – משרד התיירות, מי נגד?

אלכס קושניר: הרביזיה על פנייה מס' 214,215 לא אושרה.

אלכס קושניר: מי בעד הרביזיה על פנייה מס' 229 – רשות מקרקעי ישראל, מי נגד?

אלכס קושניר: הרביזיה על פנייה מס' 229 לא אושרה.

אלכס קושניר: תודה רבה, הישיבה נעולה.